ทองปิดพุ่ง 23.2 ดอลล์
สัญญาทองคำตลาดนิวยอร์กปิดทะยานขึ้นแตะระดับสูงสุดในรอบ 2 สัปดาห์ พุ่ง 23.2 ดอลล์ปิดที่ 1,685.6 ดอลลาร์/ออนซ์ จากถ้อยแถลง"เบอร์นันเก้"
27 มี.ค. 2555

สัญญาทองคำตลาดนิวยอร์กปิดทะยานขึ้นแตะระดับสูงสุดในรอบ 2 สัปดาห์ พุ่ง 23.2 ดอลล์ปิดที่ 1,685.6 ดอลลาร์/ออนซ์ จากถ้อยแถลง"เบอร์นันเก้" 
สัญญาทองคำตลาด COMEX (Commodity Exchange) ส่งมอบเดือนเม.ย.พุ่งขึ้น 23.2 ดอลลาร์ หรือ 1.4% ปิดที่ 1,685.6 ดอลลาร์/ออนซ์
ทั้งนี้ ความไม่แน่นอนของตลาดแรงงานและเศรษฐกิจสหรัฐทำให้นักลงทุนแห่ถือครองทองคำเพื่อความปลอดภัย หลังจากเบอร์นันเก้กล่าวว่าตลาดแรงงานสหรัฐยังคงอ่อนแอ แม้ตัวเลขจ้างงานได้ปรับตัวเพิ่มขึ้นแข็งแกร่ง 3 เดือนติดต่อกัน และอัตราว่างงานปรับตัวลดลงมาอยู่ที่ระดับต่ำสุดในรอบเกือบ 3 ปีก็ตาม
ถ้อยแถลงของเบอร์นันเก้ทำให้นักลงทุนคาดการณ์ว่า เฟดอาจจะใช้มาตรการผ่อนคลายทางการเงิน และยังสอดคล้องกับที่บิล กรอส ประธานบริหารแปซิฟิก อินเวสเมนท์ แมเนจเมนท์ (พิมโค) ซึ่งเป็นบริษัทจัดการกองทุนพันธบัตรรายใหญ่สุดของโลก แสดงความเห็นผ่านทวิตเตอร์ว่า เฟดอาจจะส่งสัญญาณการใช้มาตรการผ่อนคลายเชิงปริมาณรอบที่ 3 (QE3) ในการประชุมกำหนดนโยบายการเงินในเดือนเม.ย.นี้
นอกจากนี้ ถ้อยแถลงของเบอร์นันเก้ยังทำให้ดัชนีดอลลาร์ (dollar index) ซึ่งเป็นดัชนีวัดความเคลื่อนไหวของสกุลเงินดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ ร่วงลง 0.44% แตะที่ 78.96 จุดเมื่อวานนี้ ซึ่งการอ่อนค่าของสกุลเงินดอลลาร์ทำให้สัญญาสินค้าโภคภัณฑ์รวมถึงน้ำมันและทองคำ มีความน่าดึงดูดใจ